text: Lystfiskere fik få havørreder på krogen 
  24 september 2017 kl. 14.48
  Fiskekonkurrencen i Ribe Å sluttede søndag middag. Der blev fanget halvt så mange havørreder som sidste år. 
  -Det er ikke gået helt så godt, som vi havde håbet. Sådan lyder det fra medarrangøren af Vesteråkonkurrencen søndag middag, da konkurrencen er slut.  
  - Der har ikke været helt så mange fangster. Sidste år var der over dobbelt så mange fangster, men vi kan ikke helt selv afgøre, hvordan det kommer til at gå, siger Morten Mikkelsen, medarrangør af fiskekonkurrencen Vesterå, til TV SYD.
  Siden lørdag middag har lystfiskere kæmpet om at fange den største havørred. I år vejede den største fisk 4,88 kilo. Det er et kilo mindre end sidste års vinderfisk.
  Størstedelen af de havørreder, der er fanget det sidste døgn, har vejet omkring 2 kilo. Morten Mikkelsen har dog lidt svært ved at komme med forklaringen på, hvorfor resultatet har været knap så godt i år. 
  - Det er ikke sikkert, der har været færre fisk, men det kan være noget med vejret. Nu har der været østenvind, det kan godt være, det har en indflydelse på fiskeriet, og der har været meget regn.
  Der er præmier til den, der har har fået den største havørred på krogen.
  